
С   Т   Р   А   Т   Е   Г   И   Я

ЗА  УПРАВЛЕНИЕТО
НА ОБЩИНСКАТА СОБСТВЕНОСТ  ЗА МАНДАТ
2023 – 2027г.
                                                                                                                      ПРОЕКТ!
І.  ОБЩИ  ПОЛОЖЕНИЯ.

ПРАВНА РЕГЛАМЕНТАЦИЯ
Настоящата стратегия за управление на общинската собственост на Община Опака е изработена в изпълнение на чл.8, ал.8 от Закона за общинската собственост. 
Стратегията за управление на общинската собственост е разработена след задълбочен анализ на състоянието на общинската собственост, постигната ефективност от управлението и разпореждането и. Определени са основните цели, принципи и приоритети за придобиване, управление и разпореждане с имотите-общинска собственост за срока на мандата на общинския съвет. Изяснени са основните характеристики на отделните видове имоти, които могат да се предоставят под наем или да бъдат предмет на разпореждане.
Мотиви за разработване на Стратегията:

Стратегията за управление на общинската собственост на Община Опака се разработва като осъзната необходимост от страна на Общинския съвет и общинската администрация за допълване на действащите стратегически и планови документи за социално икономическо и устройствено развитие на общината и в изпълнение на изискването на Закона за общинската собственост. Мотивите за нейното разработване са продиктувани не само от нормативните изисквания, но и от необходимостта за усъвършенстване на плановата  дейност на общинския съвет  и общинската администрация, като основа за разработване и на годишните програми за управление и разпореждане с имотите, за отчитане на настъпилите промени в сравнение с предишните планови периоди, за правилно формулиране на новите приоритети на общинското развитие, при разработване на бюджета на общината, както и при кандидатстването с проекти за участие в Структурните фондове на ЕС, свързани с ефективното и рационално управление на общинската собственост в интерес на гражданите на общината. Стратегията и програмите, както и промените в тях, се обявяват на населението по ред, определен в наредбата по чл.8, ал.2 от Закона за общинската собственост, и се публикуват и на интернет страницата на общината.
        С разработването и приемането на Стратегията за управление на общинската собственост и Програмата за изпълнението и, ръководството на община Опака си поставя следните задачи:

· Да се анализира състоянието на общинската собственост, да се установи наличността на имотите общинска собственост, възможностите за нейното развитие – управление, разпореждане, придобиване на нови имоти свързани с развитието на общината;

· Да се посочат най-важните проблеми, които общината трябва да реши за подобряване на управлението , стопанисването и опазването на общинската собственост;

· Да се очертаят рамките на последващи дейности за успешно реализиране на стратегията в бъдеще, чрез приемане на годишни програми за управление на общинската собственост.
Общината е основна административно – териториална единица в Република България, в която се осъществява местното самоуправление.Местното самоуправление се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност в сферата на:
1. общинското имущество, общинските финанси, данъци и такси, общинската администрация;
2. устройството и развитието на територията на общината и на населените места в нея;
3.  образованието;
4.  здравеопазването;
5.  културата;
6.  благоустрояването и комуналните дейности;
7.  социалните услуги;
8. опазването на околната среда и рационалното използване на природните ресурси;
9. поддържането и опазването на културни, исторически и архитектурни паметници;
10. развитието на спорта, отдиха и туризма.
Общината придобива право на собственост и ограничени вещни права чрез  правна сделка, по давност или по друг начин , определен в закон. Конституцията на Република България от 1991г. възстанови правото на собственост на общините. Разграничаването на собствеността на държавата и общините бе проведено с влизането в сила на 17.09.1991г. на §7 от ПРЗ на Закона за местното самоуправление и местната администрация. Най-пълна и най-задълбочена регламентация на общинската собственост бе направена с приемането на Закона за общинската собственост. Специалните закони доразвиват нормативната уредба, касаеща конкретни видове имоти и вещи, и това са основно тези, които поради общонационално стратегическо и икономическо значение, подлежат на специализиран режим на управление.
Основните нормативни актове, имащи отношение към режима на обектите, собственост на общините са:

-Конституцията на Република България;

-Закон за общинската собственост;

-Закон за местното самоуправление и местната администрация;
-Закон за собствеността;

-Закон за наследството;

-Закон за собствеността и ползването на земеделски земи;

-Закон за опазването на земеделски земи;

-Закон за горите;

-Закон за пътищата;

-Закон за водите;

-Закон за физическото възпитание и спорта; 

-Закон за лечебните заведения;

-Закон за културното наследство;

-Закон за устройството на територията;

-Закон за кадастъра и имотния регистър;

-Търговски закон;

-Закон за приватизация и следприватизационен контрол;
-Закон за концесиите;

-Закон за обществените поръчки;

-Закон за задълженията на договорите;

-Закон за местните данъци и такси;

-Закон за енергетиката;

-Закон за насърчаване на инвестициите;

-Закон за народните читалища;

-Закон за пчеларството;

-Други нормативни актове, съдържащи специфични правила по предоставяне на права върху обекти, общинска собственост;

   Подобна регламентация на реда за придобиването, управлението и разпореждането с общинската собственост се съдържа в приетите от Общинския съвет-Опака наредби, както и други актове на общинския съвет и кмета на общината, които са издадени в изпълнение на съответните законови разпоредби. 
От своя страна общинската собственост е публична и частна. 

Имотите публична общинска собственост се групират в три групи:

1.  имотите и вещите, определени със закон;

2. имотите, предназначени за изпълнение на функциите на органите на местното самоуправление и местната администрация;

3. други имоти, предназначени за трайно задоволяване на обществени потребности от местно значение, определени от Общинския съвет.

Имотите и вещите – публична общинска собственост, земите от общинския поземлен фонд и горите, и земите от общинския горски фонд не могат да се придобиват по давност.

Имотите и вещите – публична общинска собственост, не могат да се отчуждават и да се прехвърлят в собственост на трети лица. Имоти – публична общинска собственост, могат да се обременяват с ограничени вещни права само в случаите, определени със закон.
 
Съгласно чл.3, ал.3 от ЗОС, всички останали движими и недвижими вещи на общината, включително и плодовете от вещите – публична общинска собственост, представляват частна общинска собственост.

Имотите и вещите – частна общинска собственост, могат да бъдат обект на разпореждане. За тях се прилагат общите разпоредби за собствеността, освен ако в закон е предвидено друго.

Общината се разпорежда с имоти и вещи – частна общинска собственост, чрез: 
· продажба, 
· замяна, 
· дарение, 
· делба, 
· възмездно или безвъзмездно учредяване на ограничени вещни права,  
· по друг начин, определен в закон. 

Възможна е  промяна на правния режим на общинската собственост чрез  преобразуването й от обект – публична общинска собственост в обект – частна общинска собственост и обратно.

Имотите и вещите – публична общинска собственост, които са престанали да задоволяват обществени потребности след решение на Общинския съвет се обявяват за частна общинска собственост. 

Имотите публична и частна общинска собственост подлежат на актуване.

За временни постройки, обществени паркинги, зелени площи, местни пътища, улици, площади и други линейни обекти на техническата инфраструктура, които са публична общинска собственост актове не се съставят.

След съставянето на всеки акт за общинска собственост, данните и обстоятелствата, констатирани в него, се вписват в зависимост от характера на собствеността в главния регистър за публичната общинска собственост или в главния регистър за частната общинска собственост.

Регистрите за общинските имоти са общодостъпни и всеки може да иска справка по тях. 
Придобиването, управлението и разпореждането с имоти и вещи – общинска собственост, се извършват под общото ръководство и контрол на общинския съвет, който от своя страна приема настоящата Стратегия за управлението на общинската собственост. 
Правото на собственост на общината кореспондира пряко със задължението на нейните органи да управляват, придобиват и се разпореждат с нея законосъобразно, целесъобразно и в интерес на населението на общината, с грижата на добър стопанин.

ІІ. ОБХВАТ И СТРУКТУРА НА СТРАТЕГИЯТА

1. Обхват

Стратегията определя политиката за управление на общинската собственост за мандат 2023-2027г. на Общински съвет град Опака и извежда като основни приоритети - плановост, предвидимост, прозрачност и отчетност, ефективност и ефикасност при използване на общинската собственост, като стратегически ресурс на общината.

Основен подход при разработване на настоящата Стратегия е обвързването на стратегическите цели на управлението на Община Опака с целите, принципите и приоритетите на управлението на общинската собственост.

За целите на настоящата Стратегия под "управление на общинската собственост" ще се разбира интегриран процес, включващ систематични и координирани дейности и практики, чрез които Общината оперира със собствеността си, управлява разумно рисковете, разходите и приходите от собствеността, през целия жизнен цикъл на имота - придобиване, използване, поддържане, опазване и разпореждане, за да бъдат постигнати целите, които общински съвет и общинска администрация са си поставили в стратегическите документи на управлението.


Предмет на  стратегията са целите, принципите и приоритетите на придобиване на общинска собственост, както и управлението и разпореждането с всички имоти и вещи общинска собственост.
2. Структура на стратегията
Стратегията включва: 

1. основните цели, принципи и приоритети за придобиване, управление и разпореждане с имоти - общинска собственост;

2. основните характеристики на отделните видове имоти, които могат да се предоставят под наем или да бъдат предмет на разпореждане;

3. нуждите на общината от нови имоти и способите за тяхното придобиване;
Формулирането на стратегията при управлението на всеки вид собственост трябва да се основава на:

1. Идентифициране на обема собственост;

2. Анализ на състоянието към момента, включително:

· рискове и слаби страни при управлението;

· плюсове и възможности за развитие на потенциала.

3. Политики и конкретни задачи

ІІІ. ОСНОВНИ ПРИНЦИПИ, ЦЕЛИ И ПРИОРИТЕТИ ПРИ  ПРИДОБИВАНЕТО, УПРАВЛЕНИЕТО И РАЗПОРЕЖДАНЕТО  С ОБЩИНСКА СОБСТВЕНОСТ

Процесът по управление на собствеността се състои от три под-процеса:

· Планиране на дейността по управление на собствеността, включващ създаването на стратегии и планове за управление на общинската собственост;

· Изпълнение на планираните мерки и дейност по управление на собствеността;

· Отчитане на резултатите от управлението на общинската собственост и осъществяване на вътрешен контрол.

Планирането на дейността по управление на общинската собственост в  община Опака е ключов елемент от достигането на целите на управлението, заложени в различни стратегически документи, обвързващи общината с провеждането на публични политики, ориентирани към постигането на определен резултат.

Решенията за придобиване, управление и разпореждане с общинска собственост следва да бъдат обвързани със стратегическите планове за нови и подобрени услуги, вземани въз основа на анализ и актуални данни за вида и състоянието на общинската собственост.

Връзката между целите на управлението на Общината и управлението на общинската собственост трябва да е осигурена чрез устойчив процес на планиране и анализ на ефектите от решенията, свързани с управлението на собствеността.


Ефективното планиране при управлението на собствеността е функция от навременното извършване на прецизен анализ на нуждите на местната общност от предоставяне на услуги. Значението на взаимовръзката „нужда от услуги - нужда от собственост" ясно се проявява в трудностите, които изпитва общината при осигуряване на необходимата собственост, за посрещане на непрекъснато нарастващите нужди от разширяване на обхвата, оптимизирането на вида и повишаването на качеството на публичните услуги. Тези трудности се открояват преди всичко при осигуряване на терени, за изграждане на частни училища, ученически общежития в централната градска част и нови обекти на социалната инфраструктура - социални жилища, защитени жилища  и др.

Само устойчивият процес на планиране на инвестиции в сградния фонд на Общината може да създаде гаранции, че собствеността се поддържа по подходящия начин и отговаря на определени стандарти -достъпна среда; енергийна ефективност; осигуряване на необходимата според нормативната уредба площ (единица на кв.м.) при предоставяне на обществени услуги (социални, здравни, образователни, спортни и др.); добро комуникационно разположение на имотите (административни сгради, социални заведения, образователни институции, културни центрове и др.), чрез които се осигурява доставката на публични услуги.


За постигане на заложените цели в стратегиите и програмите на  Общината е необходимо дейностите, свързани с управление на собствеността да бъдат неразделен елемент от самия процес на планиране и изпълнение на различните публични политики.


Установяването на нуждите от услуги и извършването на оценка на качеството и обхвата на предоставяните услуги е основно предизвикателство пред планирането на дейността по управление на собствеността в Общината.


Нуждите следва да се оценяват чрез:

· провеждане на изследвания сред потребителите на услуги за степента на удовлетвореност;

· проучвания и анализи на демографското състояние;

· оценка на състоянието на техническата и социална инфраструктура на Общината, осигуряваща предоставянето на услуги при определен стандарт.


В сферата на образованието, социалните услуги, спорта, младежки дейности и др. Община Опака е предприела действия, насочени към оценка на нуждите от услуги и на тази база са създадени стратегии за развитие в тези области.

1. Принципи при придобиване, управление и разпореждане с общинската собственост

Основните принципи, които следва Община Опака при придобиване, управление и разпореждане с имоти общинска собственост са:
· Законосъобразност
Общинският съвет и Кметът на общината, действат в рамките правомощията си, установени от закона и подзаконовите нормативни актове. 
Актовете за придобиване, управление и разпореждане с общинско имущество се издават за целите, на основанията и по реда предвиден в закона.
· Целесъобразност

Органите са длъжни да вземат решение за придобиване на общинска собственост по целесъобразност, при спазване на закона и установените в тази стратегия принципи, цели и приоритети. Същият принцип се спазва и при управление и разпореждане с общинско имущество.

· Приоритетност на обществения интерес

При упражняване на правомощията си по придобиване, управление и разпореждане с общински имоти, органите на Община Опака приоритетно следят за защита на обществения интерес.  Имотите и вещите общинска собственост се управляват в интерес на населението на общината, с грижата на добър стопанин, съобразно предназначението и нуждите, за които са предоставени.

· Състезателност при  разпореждането.

Разпореждането с общинско имущество се извършва след провеждането на публичен търг или публично оповестен конкурс, при условия и по ред определени в Наредбата по чл.8 ал.2 от ЗОС.  

· Публичност
При придобиване, управление и разпореждане с общинско имущество органите са длъжни да осигуряват откритост, достоверност и пълнота на информацията в рамките на закона. 

· Плановост
Управлението на общинските имоти се извършва въз основа на мандатна Стратегия за управление на общинската собственост и годишни програми за управление и разпореждане с имотите общинска собственост, приемани от  Общински съвет – Опака, по предложение на кмета на общината.
· Отчетност
Органите на Община Опака периодично предоставят информация на местната общност за състоянието на общинската собственост и резултатите от нейното управление чрез предвидените от закона доклади и чрез съставянето и поддържането на публични регистри.

2. Основни цели

1. Пълно идентифициране на обема общинска собственост
Въпреки, че общинската собственост като такава бе прокламирана със Закона за общинската собственост през 1996г. процесът на установяване и актуване на същата се удължи във времето. Допълнително се възстановиха на общината земи в общински поземлен фонд. Пълното идентифициране на обема общинска собственост е основна предпоставка за вземане на управленски решения по управление и разпореждане със същия, което прави тази цел първостепенна и приоритетна.
2. Анализ на състоянието към момента, включително:

· рискове и слаби страни при управлението;

· плюсове и възможности за развитие на потенциала.
Анализът на състоянието към момента е втора, но не второстепенна цел на настоящата стратегия. Анализът на състоянието е необходима предпоставка за предприемане на конкретни действия, свързани с придобиване, управление и разпореждане с общинското имущество, включително саниране на сграден фонд, подмяна и оптимизация на автопарка на общината, ликвидиране или разпореждане на неподлежащ на саниране сграден фонд, правна интервенция за установяване правото на собственост на общината при материален спор, предприемане на действия по оптимизация при управлението, охраната на имотите и др.
     3. Посочване на най-важните проблеми, които общината трябва да реши за подобряване на управлението, стопанисването и опазване на общинската собственост.

4. Гарантиране на оптимално задоволяване на нуждите на администрацията и звената на бюджетна издръжка от общинска собственост включително сграден фонд и обслужващи вещи.
Постигането на тази цел гарантира оптималност и ефективност на работата на общинската администрация и звената на бюджетна издръжка, което е основна предпоставка за изпълнение на основната им цел- предоставяне на ефективни обществени услуги. 
5. Гарантиране на ефективно управление и повишаване приходите от управлението на общинската собственост.
Оптимизацията на действията по управление на общинската собственост гарантират устойчивост на развитието на общината. Имотите и вещите общинска собственост се управляват в интерес на населението на общината, с грижата на добър стопанин, съобразно предназначението и нуждите, за които са предоставени.

6. Анализ на необходимостта от разпореждане с общинско имущество.
Целта е да се осигурят достоверни изходни данни, даващи възможност за анализ от необходимостта от разпореждане с общинско имущество. Подходът следва да е балансиран между нуждите на общината в краткосрочен и дългосрочен план и от разходите по поддръжка, охрана , управление на ненужните в момента на общината имоти от една страна, като се държи сметка и за тенденциите в развитието на пазара на недвижими имоти и движими вещи. Разпореждането с общинско имущество като краен резултат трябва да е съобразено с постигането на предходните цели.
7. Оптимизиране, подобряване и разширяване на общинската инфраструктура.
Целта е подобряване на настоящата и изграждане на нова инфраструктура на територията на  общината.

   8. Осигуряване на устойчиво развитие на общината, подобряване селищната среда, създаване на условия за бизнес, култура, спорт, отдих, туризъм и повишаване на сигурността.

Осигуряването и постигането на предходните цели гарантират постигането на настоящата цел имаща за основа разбирането, че общинската собственост поддържана в оптимален обем, структура и при оптимално управление е гарант за осигуряване на устойчиво развитие на общината като цяло.

Управлението и разпореждането с общинската собственост на Община Опака, по смисъла на настоящата стратегия, се разглежда като организирана и динамично функционираща система, която обхваща система от принципи, правила, нормативна уредба, механизми и подход, както и форми на участие на населението в местното самоуправление. Всички тези компоненти са под пряко или непряко подчинение на местната власт, която функционира в името на общия интерес и осигурява на местната общност реални условия и средства за подобряване на качеството на живот в общината.
ІV. ОСНОВНИ ХАРАКТЕРИСТИКИ НА ОТДЕЛНИТЕ ВИДОВЕ ИМОТИ, КОИТО МОГАТ ДА СЕ ПРЕДОСТАВЯТ ПОД НАЕМ ИЛИ ДА БЪДАТ ПРЕДМЕТ НА РАЗПОРЕЖДАНЕ.

АНАЛИЗ НА СЪСТОЯНИЕТО НА ВИДОВЕТЕ ИМОТИ ОБЩИНСКА СОБСТВЕНОСТ 

КОНКРЕТНИ ПОЛИТИКИ И ЗАДАЧИ ЗА ПОСТИГАНЕ НА ЦЕЛИТЕ НА НАСТОЯЩАТА СТРАТЕГИЯ

Изпълнението на политиката за управление на общинската собственост е свързана с  избора и прилагането на позволените от правната рамка способи за: придобиване, разпореждане и управление на собствеността.


Ключово условие за ефективното изпълнение на политиката за управление на общинската собственост е имотите да бъдат класифицирани по функции и оценени като потенциал според следните признаци:

· Според предназначението им:
· имоти, които се използват за административни нужди (сградите на общинската администрация и други, предвидени за административни нужди):
· имоти, използвани за предоставяне на публични услуги (образователни, социални, културни, спортни и др.) и за изпълнение на различни проекти на общината с важно социално значение.
· имоти, които не се използват за административни нужди и за предоставяне на публични услуги, които могат да се отдават под наем, за ползване, за концесиониране или с тях да се извършват разпоредителни сделки. - т.н. "свободни имоти" (частна общинска собственост по Закона за общинската собственост).
· Според финансовите резултати от управлението:
· имоти източници на приходи1
· имоти източници на разходи2
1.Класифицираните като свободни имоти трябва да генерират нетни приходи.

2.Имотите, използвани за административни нужди и предоставяне на услуги по правило не  генерират преки приходи

· Според нуждите на общината от имоти:

· "достатъчни" (отговарят на нуждите на общината като площ, състояние, конструкция и др., за да изпълняват своите функции);
· "недостатъчни"  (не  отговарят на нуждите на общината  като  площ, състояние, конструкция и др., за да изпълняват своите функции);

· Според потенциалните възможности за управлението на имотите:
· "общински имоти за разпореждане":
· "общински имоти, които общината трябва да запази за своите нужди";
· "общински  имоти,  които общината трябва да подобри" (ремонтира, реконструира, санира);
· "имоти, които общината трябва да придобие от трети лица" (когато наличните общински имоти не отговарят на нуждите на общината).
Класификацията по функционален признак прави възможно формулирането на целите на управлението на трите групи имоти:
· При имотите за административни нужди на Общината целта на управлението на общинската собственост е оптимизиране на оперативните разходи, повишаване на ефективността на разходите за поддръжка на имотите и капиталовите разходи:
· При имотите, използвани за предоставяне на услуги и изпълняване на проекти с важно социално значение, целта на Община Опака при управлението на общинската собственост е постигане на заложените в стратегическите документи на общината нива на обхват, вид и качество на предоставените услуги, оптимизиране на оперативните разходи и повишаване на ефективността на разходите за поддръжка и капиталовите инвестиции в имотите.
· При имотите, които могат да се отдават под наем, за ползване, за концесиониране или с тях да се извършват разпоредителни сделки - т.н. "свободни имоти", целта на  Община Опака е максимизиране на финансовите резултати - увеличаване на генерираните от имотите приходи в бюджета, чрез използване на пазарни подходи за постигане на висока доходност при управлението им.



Общински съвет, в изпълнение на Закона за общинската собственост и настоящата Стратегия, е задължен ежегодно да приема по предложение на Кмета на Общината Годишна програма за управление и разпореждане с имотите общинска собственост, която съдържа описание на имотите, които общината ще предложи за отдаване под наем, за продажба, за учредяване на ограничени вещни права или за учредяване на концесия; описание на имотите, които общината ще предложи за замяна срещу имоти на граждани или юридически лица, с подробно описание на нуждите и вида на имотите, които общината желае да получи в замяна; описание на имотите, които Общината планира да придобие в собственост и способите за тяхното придобиване, описание на имотите които общината има намерение за продаде и отдаде под наем.

Разработването на годишната програма изисква изготвянето на финансово-икономически анализи, обосноваващи целесъобразността при избора на един или друг подход (продажба, замяна, отдаване под наем, учредяване право на ползване, концесиониране и др.). В годишната програма не се включват за разпореждане имоти:
· които са необходими на Общината за предоставяне на публични услуги и за изпълнение на проекти с важна социална значимост:
· в които Общината вече е извършила значителни капиталови инвестиции (основни ремонти, реконструкции и др.).


Годишните програми за управление и разпореждане с имотите, общинска собственост, се приемат от Общинския съвет с приемането на бюджета. Програмите могат да се актуализират през текущата година.
Разглеждането на общинската собственост като инструмент за предоставяне на публични услуги, постигане на целите на градоустройственото планиране и повишаване на приходите за общинския бюджет, изисква прилагането на интегриран подход при управлението на собствеността.


Прилагането на подхода изисква групиране и окрупняване на общински имоти, градоустройственото им урегулиране от общината, съоръжаването на окрупнените имоти с необходимата техническа инфраструктура, което ще превърне Общината във важен фактор на пазара на недвижими имоти.


Подходът може да послужи като инструмент за насърчаване на местното икономическо развитие, за решаването на важни градоустройствени задачи, за значително повишаване на стойността на общинската собственост и на приходите от управлението и разпореждането с нея.


Подобен подход при управление на собствеността изисква интегриране на усилията на различни направления и дирекции в Община Опака, свързани с финансовото управление, градското планиране, планирането на капиталовите инвестиции проекти на общината, опазването на околната среда и администрирането на общинската собственост.


Концесионирането като метод за управление на общинската собственост предлага следните възможности:
· Прехвърляне на дейности от обществен интерес в обществения и частния сектор, като чрез концесията се прехвърлят на концесионера правомощия за изпълняване на определена публична власт при ред и условия, определени от концедента  (условия на регулиране на цената на услугите, качеството на услугите или работите, контрол върху размера на инвестициите, съкращаване на срока на извършване на определени инвестиции и др.);
· Концесионерът  поема изграждането/управлението на обекта на концесията, изцяло за своя сметка и на свой риск. Освен това в повечето случаи стои и възможността всички разходи, които надхвърлят договорените компенсации, аварийни и други разходи, породени от рискови фактори   да остават за сметка на концесионера.
· Концесионерът извършва  определени услуги/дейности  със собствени средства и на свой риск, за което концедентът  му плаща компенсации, разпределени по съответен ред назад във времето;
· Осигурява се ефективно управление на обекта/услугата,  извършване на ремонтно- възстановителни дейности, привеждане на обектите в технически безопасно експлоатационно състояние, като общината упражнява контрол върху състоянието и ползването на имотите;
· Разкриват се възможности за реализиране на инвестиционни намерения на частния бизнес,  създават се нови работни места и се развива публично-частното партньорство.
· Когато съществува ясна визия за очаквания резултат от концесията може да се извърши  реална преценка дали да се възложи обществена поръчка или концесия.
Характерът и спецификата от отделните видове собственост предполагат конкретните политики, цели и задачи за всеки от тях да бъдат изведени самостоятелно.

Съгласно Главните регистри на общинската собственост – публична и частна към 31.12.2023г. в Община Опака има съставени 2007 акта за общинска собственост. Отписани след извършване на промени и разпоредителни действия са 815 акта.

Структурирана по вид и предназначение на имотите общинската собственост е посочена в Таблица № 1.


            Таблица № 1

	№ по ред
	Вид на имота
	Брой актове

	1.
	Незастроени поземлени имоти и застроени нежилищни имоти
	   153

 

	3.
	Детски градини 
	       7

	3.
	Училища
	       7 

	4.
	Здравни заведения
	       6

	5.
	Културни институти
	       1

	6.
	Читалища
	       6

	7.
	Спортни имоти
	       6

	8.
	Жилищни имоти
	       4

	9.
	Земеделски земи
	    963

	10.
	Гори
	      25

	11.
	Гробищни паркове
	      14


С влизане в сила на Закона за общинската собственост на 01.06.1996 година стартира процесът на идентификация на общинската собственост, който продължава и в момента. 

През изминалите 16 години от влизането в сила на ЗОС работата по пълното идентифициране на общинската собственост е извършвана с възможностите на дирекция “Общинска собственост”. Проучване и актуване на имоти се е извършвало предимно при наличие на инициатива за разпореждане с конкретен терен или сграда.  

1. НЕЗАСТРОЕНИ ТЕРЕНИ

На територията на община Опака незастроените терени са отредени предимно за  жилищно строителство и обществено обслужване.

Трудности в управлението на незастроените имоти създава неприключилият процес по идентификация на собствеността. След влизане в сила на Закона за общинската собственост приоритетно са отписани от актовите книги на държавната собственост и са съставени актове за общинска собственост на застроените имоти, които представляват административни сгради, училища, детски градини, читалища, здравни заведения, жилища и др. 
Несистемна е била работата по проучване, деактуване и актуване на незастроените имоти. В повечето случаи общинската администрация се е сезирала и е започвала проучване на собствеността  на конкретен терен след инициатива от страна на общината, на физически или юридически лица.  

Имотите, които са на територията на града са малки, разпокъсани,  често обременени със съсобственост и с комуникации. От гледна точка на възможностите за застрояване много малка част от тях имат инвестиционен потенциал.     

Ограничения в управлението поставя и фактът, че не за всички имоти има действащи планове за регулация. Върху имоти без подробни устройствени планове не може по закон да се учредява право на строеж. Нецелесъобразно е и извършването на замени с такива имоти, тъй като само с действащ ПУП се установява потенциалът на имота.

Анализирайки състоянието на този вид общинска собственост се открояват следните: 
Рискове и слаби страни

· неприключил  и бавен процес на идентификация и актуване на общински имоти;

· недостатъчен административен и организационно – технически ресурс;

· риск от грешни в стратегически план решения за разпореждане;

· риск от прекомерно намаляване на общинската собственост и недостиг на терени за осъществяване функциите на общината.

Плюсове и възможности

· оптимизиране процеса на управление;

· увеличаване на общинската собственост, чрез проучване и  актуване на нови имоти;

· повишен инвестиционен интерес към терени в общината, възможност за реализиране на високи приходи от продажби и за осигуряване на нови инвестиции; 

· максимално развитие потенциала на всеки имот.


Направеният анализ предполага реализирането на следните:

Политики и задачи свързани с постигането на горепосочените цели:
· да се ускори  процесът на идентификация на общинските терени;

· да се разработи и прилага методика за изследване потенциала на всеки терен, съобразно предвижданията на Общия градоустройствен план (ОГП);

· да се въведе практиката чрез публично - частно партньорство (ПЧП) да се реализират крупни проекти върху общински терени съгласно изискванията на Закона за публично-частното партньроство;

· да се увеличи техническия и административен потенциал, включително чрез привличане на консултанти и фирми.

2. ЗАСТРОЕНИ НЕЖИЛИЩНИ ИМОТИ

       След влизане в сила на Закона за преобразуване и приватизация на държавни и общински предприятия и Закона за общинската собственост, много застроени имоти бяха предмет на прехвърлителни сделки. Продажбата им  осигури еднократен приход в общинския бюджет, но същевременно  лиши общината от приходи в дългосрочен план.

          Имотите, публична общинска собственост, предназначени за трайно задоволяване на обществени потребности от общинско значение, предназначени за културни, образователни, детски, младежки, спортни и социални мероприятия от общинско значение в голямата си част са предоставени за управление на учреждения, организации и юридически лица на бюджетна издръжка, които осъществяват изброените дейности. Поддържането и ремонтите на имотите, публична общинска собственост, се извършва в рамките на предвидените бюджетни средства.

         Нежилищни имоти – частна общинска собственост, които не са необходими за нуждите на органите на общината или на юридически лица на издръжка на общинския бюджет, са отдадени под наем чрез търг или конкурс.

          Отдаването под наем е начин на дългосрочно получаване на приходи от общинския бюджет. Същевременно се предоставя възможност на физически и юридически лица да развиват търговска дейност, да извършват услуги за задоволяване на административни нужди, като се осигурява поддържането на имотите в добър експлоатационен вид, за сметка на наемателите.

          Наблюдава се слаб интерес при отдаването под наем на обекти – частна общинска собственост на територията на селата в Община Опака. За тях кметовете и кметските наместници е необходимо да проучват интереса на хората по селата и да предложат начина за използването им.
            Имотите – публична общинска собственост не могат да се отчуждават и да се прехвърлят в собственост на трети лица. Те могат да се обременяват с ограничени вещни права само в случаите, определени със закон.

          Части от имоти – публична общинска собственост, неподлежащи на концесиониране, могат да се отдават под наем, след решение на Общинския съвет и проведен публичен търг или публично оповестен конкурс, в случай че не пречат на основното предназначение на имота. Това дава възможност да се получават приходи от неизползваеми части от публичната общинска собственост.

Анализирайки състоянието на този вид общинска собственост се открояват следните: 

Рискове и слаби страни
· лошо състояние на част от сградите и  недостиг на средства за поддръжка и опазване на собствеността;
· имоти – общинска собственост са в съсобственост с имоти на физически и юридически лица, като част са в сгради;
· наличие на сгради, към които липсва интерес за наемане и ползване;

· риск от грешни решения за разпореждане;

· намаляване на ежегодните приходи от отдаване под наем;
Плюсове и възможности

· възможност за увеличаване на сградния фонд чрез ПЧП при застрояването и чрез замени на терени срещу ново строителство върху тях;
· оптимизиране процеса на управление;
· прекратяване на съсобствеността чрез  продажбата на частта на общината,  изкупуване частта на съсобствениците или  замяна;
· осигуряване на средства от евро – фондовете и други финансови инструменти за подобряване състоянието на имотите.

Направеният анализ предполага реализирането на следните:

Политики и задачи за постигане на целите на настоящата стратегия
· да се обследват сградите и се съставят технически паспорти, съгласно изискванията на Наредба № 5/2006 г. на  МРРБ за техническите паспорти на строежите;
· да се изготви финансово – икономически анализ за разходите по поддръжка на сградите и очакваните приходи, с оглед вземане на решение за разпореждане;
· да се подготвят проекти за кандидатстване по оперативните програми за осигуряване на средства от евро – фондовете за подобряване състоянието на сградите;
· да се преобразуват от публична общинска собственост в частна общинска собственост сгради, престанали да имат предназначението на   публична собственост, с цел дългосрочното отдаване под наем или ползване;

3. СГРАДЕН ФОНД НА ОБЩИНСКА АДМИНИСТРАЦИЯ, ДЕТСКИ ГРАДИНИ И УЧИЛИЩА.
Община Опака разполага със следния сграден фонд за нуждите на общинска администрация, на детски градини и училища:

· Административни сгради – 6 броя

· Детски градини – 7 броя , от които функциониращи  3 бр.
· Училища – 7 броя, от които функциониращи 3 бр.








Анализирайки състоянието на този вид общинска собственост се открояват следните: 

Рискове и слаби страни
· лошо състояние на част от сградите и  недостиг на средства за поддръжка и опазване на собствеността;

· недостиг  на сгради за обществено – обслужващи и административни дейности;
· проблематично управление, поддръжка и охрана на сградите на закритите учебни заведения. 

Плюсове и възможности

· възможност за увеличаване на сградния фонд чрез ПЧП при застрояването и чрез предоставяне на терени за ново строителство върху тях срещу съответно обезщетени със сграден фонд;
· оптимизиране процеса на управление; 
· прекратяване на съсобствеността чрез  продажбата на частта на общината,  изкупуване частта на съсобствениците или  замяна;
· осигуряване на средства от евро- фондовете и други финансови инструменти за подобряване състоянието  на имотите.

Направеният анализ предполага реализирането на следните:

Политики и задачи за постигане на целите на настоящата стратегия

· да се обследват сградите и се съставят технически паспорти, съгласно изискванията на Наредба № 5/2006 г. на  МРРБ за техническите паспорти на строежите;

· да се изготви финансово – икономически анализ за разходите по поддръжка на сградите на закритите учебни заведения и очакваните приходи, с оглед вземане на решение за разпореждане;
· осъществяване на предоставяне на терени срещу части от новопостроените сгради с обществено – обслужващо  предназначение;
· да се подготвят проекти за кандидатстване по оперативните програми за осигуряване на средства от евро- фондовете за подобряване състоянието сградите;
· да се преобразуват от публична общинска собственост в частна общинска собственост сгради, престанали да имат предназначението на   публична собственост, с цел дългосрочното отдаване под наем или ползване;
· да се предприемат мерки за енергийно саниране на сградния фонд за административни нужди, детски градини и училища.
4. ЖИЛИЩНИ ИМОТИ

Жилищният фонд е стар и амортизиран. 

Основните принципи за управление на жилищния фонд. Съгласно тях следва сделки  чрез публични търгове на общо основание;
Към настоящият момент жилищният фонд на общината се състои от един апартамент, една къща  и две временни жилища /къщичка/ от които са за настаняване на граждани под наем.
Анализирайки състоянието на този вид общинска собственост се открояват следните: 

Рискове и слаби страни

· значителен процент остарял сграден фонд;

· недостиг на жилищен фонд за осъществяване на социални функции;
· нарастване на необходимите средства за основен ремонт и опазване на собствеността;
· риск от грешни решения за разпореждане;
· значителна разлика между наемните цени на свободния пазар и тези на общинските жилища;

Плюсове и възможности

· продажба на амортизирани жилища чрез публичен търг;
· възможност за актуализация на наемната цена, на база социално приемливо процентно съотношение спрямо наемите на свободния пазар;
Направеният анализ предполага реализирането на следните:

Политики и задачи за постигане на целите 
· да се приеме методика за актуализация на наемната цена в съотношение с наемните цени на свободния пазар и доходите на семейството;
· да се предприемат действия за прекратяване на съсобствеността чрез  продажбата на частта на общината,  изкупуване частта на съсобствениците  или  чрез замяна.
5. ОБЩИНСКИ ПОЗЕМЛЕН ФОНД
След влизане в сила на Закона за собствеността и ползването на земеделските земи (ЗСПЗЗ) през 1992г. на Община Опака са възстановени право на собственост върху земеделски земи във всички землища на територията ѝ. Земята е възстановена разпокъсано, в голям брой маломерни имоти. Процентът обработваема земя спрямо общо възстановената земя е малък, като дълго време същата не е обработвана и използвана по предназначение.

Съгласно чл.19 от ЗСПЗЗ Общината стопанисва и управлява земеделската земя, останала след възстановяването на правата на собствениците. Публичната общинска собственост при земеделските земи включва:

· пасища  

· мери
· пътища  

· други площи
Тези земи не могат да се продават. Единствената  възможност за тяхното управление е отдаването им под наем. 
Съставянето на актове за общинска собственост е предшествано от действия по:

-  установяване на действителния начин на трайно ползване
-  изготвяне на скица
-  данъчна оценка. 

Анализирайки състоянието на този вид общинска собственост се открояват следните: 

Рискове и слаби страни

· неприключил процес на идентификация и актуване   на общинските имоти- земеделски земи;
· недостатъчен потенциал за управление и контрол;
· малки  приходи от наеми;
· голям брой маломерни имоти, разпокъсана собственост;
· законови и други ограничения при разпореждане с част от  земеделските земи (пасища, мери, земи по чл.19 от ЗСПЗЗ) ;
· необходимост от рекултивация според начина на трайно ползване.
                           Плюсове и  възможности

· с влизането ни  в Европейския съюз и стартиране на процеса на субсидиране на селскостопанското производство се увеличава възможността за реализиране на приходи;
· актуване на нови имоти;
· стартиране процеса на комасация на земеделските земи ;
· оптимизиране процеса на управление, чрез привличане на външни експерти и фирми;
· възможност за промяна на предназначението на земеделски земи, разположени в близост до населените места и индустриалните зони;
· отдаване под наем на земи от общински поземлен фонд чрез договор за аренда, с което ефективно ще се управлява собствеността на община Опака и ще се формират собствени приходи;

Направеният анализ предполага реализирането на следните:

Политики и задачи за постигане на целите 
· да се подготви, обезпечи и реализира програма за пълна идентификация на собствеността, за комасация и рекултивация на земите;
· да се извърши преглед на поземлените имоти и промяна на предназначението на тези от тях, които имат инвестиционен потенциал;
· да се привлекат външни експерти и фирми за оптимизиране на управлението на поземления фонд;
· да се направи необходимото с цел ефективно използване на обработваемите земеделски земи и усвояване на продължително неизползваните такива

V. МЕРКИ ЗА ОПТИМИЗИРАНЕ НА ПРОЦЕСА ПО ПЛАНИРАНЕ НА УПРАВЛЕНИЕТО НА СОБСТВЕНОСТТА
· Прилагане на интегриран подход за връзка между управлението на собствеността (разбирано като процес на планиране, изпълнение и докладване на резултати, свързани с използването на общинската собственост) и разработването и изпълнението на общинските политики.
· Извършване на оценка на ефективността и ефикасността на използване на собствеността на Общината, като се анализират финансовите резултати - приходи и разходи от управлението на собствеността;
· Изготвяне на предварителна оценка за ефекта (социален и икономически) от прилагането на различните подходи - продажба, замяна, отдаване под наем, учредяване право на строеж, концесиониране и др., въз основа на която Общинският съвет избира най-ефективния и ефикасен способ при вземане на решения за управлението и разпореждането с общинските имоти;
· Актуализиране на базата данни за общинската собственост;
· Разработване на годишни планове за управлението и разпореждането с общински имоти на база анализите и идентифицираните нужди, свързани с общинската собственост.
· Интегриране на регистрите в единна информационна система, която да се доразвие с функции за поддържане и предоставяне на данни за физическото състояние на собствеността и нейното използване:
· Разработване на мерки за обследване на общинските сгради за енергийна ефективност, с цел установяване нивото на потребление на енергия и определяне на специфичните възможности за намаляване на бюджетните разходи за енергийно потребление.
· Съхраняване на общинската собственост и утвърждаването ѝ като важен елемент при укрепване териториалната, нормативната, финансовата и кадровата самостоятелност на общината;

· Разработване на жилищна програма на общината на базата на анализ и паспортизация на наличния общински жилищен фонд – местонахождение, вид конструкция, година на построяване, структура на картотекираните като нуждаещи се от жилища граждани;

· Развитие на целево ориентирани публично-частни партньорства;

· Извършване на разпоредителни сделки с неефективната и ненужна общинска собственост, към която няма проявен интерес при отдаване под наем;

· Осъществяване на текущ контрол по изпълнение на задълженията по концесионни договори, договори за продажба със задължения от проведени конкурси и договори за наем;
· Разработване на годишна програма за имотите, които общината има намерение да придобие в собственост;

· Устойчиво управление на земеделските земи и горите от общинския поземлен и горски фонд и стимулиране на инвестиционната активност;
· Привличане на максимални средства от държавата и европейските фондове за реконструкция и модернизация на общинската собственост в сферата на инфраструктурата, образованието, здравеопазването, социалните дейности и др.





VI. ЗАКЛЮЧЕНИЯ
Настоящата стратегия се приема на основание чл. 8, ал. 8 от Закона за общинската собственост за срока на мандат 2023-2027 на Общински съвет - Опака. По своята същност тя е отворен документ и може да търпи изменения в целите и приоритетите си. Стратегията е основа за приемане на годишна програма за управление и разпореждане с общинска собственост за съответната финансова година. 

Настоящата стратегия е приета с Решение №…….по Протокол       ……./………..  година на Общински съвет  Опака. 

